Pliva prijavila nestašicu čak pet poznatih lijekova

Najveća hrvatska farmaceutska kompanija prijavila je nestašicu čak pet poznatih lijekova.

U svih pet slučajeva, kako navode u tvrtki Pliva Hrvatska, razlozi nestašica “vezani su uz proizvodnju”. U većini slučajeva, iza te sintagme krije se nestašica sirovine, odnosno djelatnih tvari za proizvodnju lijekova.

Tako je Pliva prijavila nestašicu lijeka Pregabalin u pakiranju od 25 mg i 75 mg tvrdih kapsula, 56 tableta u blisteru, u kutiji. Pregabalina 25 mg neće biti do kraja siječnja iduće godine, a onog od 75 mg do 30. prosinca ove godine.

Pregabalin Pliva, inače, pripada skupini lijekova koji se koriste za liječenja epilepsije, neuropatske boli i
generaliziranog anksioznog poremećaja u odraslih osoba, ističu u Agenciji za lijekove RH.

LIJEKOVI ZA ŽIVCE

Lijeka Kaspofungin Pliva 70 mg, prašak za koncentrat za otopinu za infuziju, neće biti sve do 3. ožujka iduće godine. Kaspofungin, inače, pripada skupini lijekova koji se zovu antimikotici i propisuju se za liječenje ozbiljnih gljivičnih infekcija.

Plivina lijeka Luxeta 50 mg, filmom obložene tablete, 30 tableta u blisteru, djelatne tvari sertralinklorid, neće biti do 12. prosinca. Taj se lijek koristi za liječenje depresije i anksioznih poremećaja.

Antipsihotika Loquen XR 200 mg, tablete s produljenim oslobađanjem, 60 tableta u blisteru, djelatne tvari kvetiapinfumarat, neće biti do 30. studenoga ove godine. Njime se liječe ozbiljne psihoze. Nestašica je prijavljena ranije u listopadu.

Na koncu, 15. listopada dogodila se i nestašica lijeka Pramipeksol Pliva 0,26 mg, 30 tableta u blisteru, kojeg neće biti do kraja prosinca ove godine. Na tržištu bi se trebao pojaviti od siječnja. Pramipeksol propisuje se za liječenje Parkinsonove bolesti.

Objava Pliva prijavila nestašicu čak pet poznatih lijekova pojavila se prvi puta na Danica.hr.